Balatonendréd Községi Önkormányzat Képviselő-testületének 17/2013. (XII.23.) önkormányzati rendelete

**a nem közművel összegyűjtött háztartási szennyvíz begyűjtésére vonatkozó közszolgáltatásról**

Balatonendréd Község Önkormányzat Képviselő-testületének az Alaptörvény 32 cikk (1) bekezdés, valamint a vízgazdálkodásról szóló 1995. LVII. tv. (a továbbiakban: Vgtv.) 44/C. § (2) bekezdésében, 45. § (6) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX. tv. 13. § (1) bekezdésének 11. pontjában meghatározott feladatkörében eljárva a következőket rendeli el:

**1. A rendelet célja**

**1. §**

A rendelet célja a szennyvíz közcsatorna hálózatba be nem kapcsolt ingatlanokon álló építmények használata során keletkező háztartási szennyvíz összegyűjtésére, elszállítására és ártalommentes elhelyezésére vonatkozó helyi szabályok megalkotása.

**2. A rendelet hatálya**

**2. §**

(1) A rendelet tárgyi hatálya a Vgtv.-ben meghatározott nem közművel összegyűjtött háztartási szennyvíz (a továbbiakban közszolgáltatás) begyűjtésével, szállításával és ártalommentes elhelyezésével összefüggő közszolgáltatás teljes körére terjed ki.

(2) A rendelet területi hatálya Balatonendréd település közigazgatási területére terjed ki.

(3) A rendelet személyi hatálya kiterjed a közszolgáltatás összegyűjtésére, elszállítására és ártalommentes elhelyezésére irányuló közszolgáltatást ellátó szolgáltatóra, valamint a Kőröshegy Község közigazgatási területén a szolgáltatást igénybe vevő ingatlanok tulajdonosaira, használóira (továbbiakban: tulajdonos), ahol nem közművel összegyűjtött háztartási szennyvíz keletkezik.

**3. A települési folyékony hulladék elszállítására irányuló közszolgáltatás ellátásának rendje**

**3. §**

(1) Balatonendréd község közigazgatási területén a háztartási szennyvíz begyűjtését a Dunántúli Regionális Vízmű Zrt. (Siófok, Tanácsház u. 7.), mint közszolgáltató, közszolgáltatási szerződés alapján, kizárólagosan jogosult és köteles ellátni.

(2) A háztartási szennyvíz begyűjtéséről – e rendeletben szabályozott módon – az ingatlan tulajdonosa a közszolgáltatás kötelező igénybevétele útján köteles gondoskodni.

**4. A szolgáltató kötelezettségei**

**4. §**

(1) A begyűjtött háztartási szennyvizet a közszolgáltató által üzemeltetett siófoki szennyvíztelepre (Siófok, Kele utca), az erre a célra kialakított műtárgyban kell a közszolgáltatónak ürítenie.

(2) A közszolgáltató a beérkezett közszolgáltatási igényekről nyilvántartást köteles vezetni.

(3) A közszolgáltató a közszolgáltatást a megrendeléstől számított 48 órán belül köteles elvégezni.

(4) A közszolgáltató köteles az ingatlantulajdonos részére számlát kiállítani, melynek másolati példánya az önkormányzat által visszaigényelhető lakossági támogatás igénybevételének bizonylatát képezi.

**5. §**

(1) A közszolgáltató a közszolgáltatással összefüggő személyes adatok (a természetes személyazonosító adatok, valamint a lakcím) kezelésére e rendeletben foglalt mértékben és terjedelemben jogosult.

(2) A közszolgáltatással összefüggő személyes adat csak a cél megvalósulásához szükséges mértékben és ideig kezelhető.

(3) a közszolgáltató megfelelő technikai és szervezési intézkedésekkel köteles gondoskodni az adatok biztonságáról. Az adatokat védeni köteles, különösen a jogosulatlan hozzáférés, megváltoztatás, nyilvánosságra hozás és törlés, illetőleg sérülés vagy megsemmisülés ellen.

(4) A közszolgáltató a közszolgáltatással összefüggő személyes adatokat az ingatlantulajdonos azonosítására, a közüzemi szerződés teljesítésével, jogszabályban előírt ellenőrzések végrehajtásával kapcsolatos feladatok ellátására, számlázásra, postázásra, közüzemi díjhátralék behajtására használhatja fel.

**5. A közszolgáltatásra vonatkozó egyéb előírások**

**6. §**

(1) A háztartási szennyvíz begyűjtése az erre a célra engedélyezett, zárt rendszerű, csepegést és szaghatást kizáró eszközzel végezhető.

(2) A begyűjtésre használt eszközökön a közszolgáltató azonosító számát és jelét jól olvasható, nagyobb távolságból is beazonosítható módon, az alapszíntől eltérő színű felületen fel kell tüntetni.

(3) Amennyiben a háztartási szennyvíz begyűjtése közben szennyeződés keletkezik, a közszolgáltatónak a szennyezett területet haladéktalanul meg kell tisztítania és fertőtlenítenie kell.

(4) A közszolgáltató köteles járművei tárolására a közegészségügyi, környezetvédelmi és építési előírásoknak megfelelő telephelyet biztosítani.

**6. Az ingatlan tulajdonosának jogai és kötelezettségei**

**7. §**

(1) Az ingatlanon keletkező háztartási szennyvíz begyűjtését az ingatlantulajdonos az ingatlanon belül, az építési hatóság által engedélyezett módon kialakított, vízzáró közműpótló berendezésben köteles végezni, oly módon, hogy az nem idézzen elő talaj- vagy talajvízszennyezést.

(2) Az ingatlantulajdonos a háztartási szennyvíz begyűjtésére a 3. § (1) bekezdésében meghatározott közszolgáltató szolgáltatását köteles igénybe venni.

(3) Az ingatlantulajdonos a ténylegesen elszállított háztartási szennyvíz mennyisége után a szállítóeszköz mérőberendezése alapján, a közszolgáltató számlájának átvételekor vagy a számlán megjelölt fizetési határidőnek megfelelően köteles a közszolgáltatás díját megfizetni.

(4)[[1]](#footnote-1)[[2]](#footnote-2)[[3]](#footnote-3)[[4]](#footnote-4)[[5]](#footnote-5) (4) A háztartási szennyvíz begyűjtésére vonatkozó közszolgáltatás díjának legmagasabb mértéke 2024. január 1. napjától természetes személy (lakossági) felhasználók estében az alapdíj: 7.554,-Ft/forduló + áfa, ürítési díj: 640,-Ft/m3+ áfa. Nem természetes személy (közületi) felhasználók esetében alapdíj: 37.040,-Ft/forduló +áfa, ürítési díj: 3.680,-Ft/m3 +áfa.

(5)[[6]](#footnote-6) Azon ingatlan tulajdonosa, vagyonkezelője, vagy használója, aki a szennyvízhálózatra nem kötött ingatlanát egész évben életvitelszerűen használja, évente legalább egy alkalommal köteles a közszolgáltatás igénybevételére.

**8. §**

(1) A háztartási szennyvíz begyűjtésére vonatkozó szerződés az ingatlantulajdonos és a közszolgáltató között az erre vonatkozó írásos szerződés megkötésével vagy a szolgáltatás igénybevételével jön létre.

(2) A háztartási szennyvíz begyűjtését az ingatlantulajdonosnak kell a szolgáltatónál megrendelnie.

(3) Az ingatlantulajdonos a háztartási szennyvíz begyűjtésére vonatkozó igényét a közszolgáltatónak személyesen vagy telefonon jelentheti be hétfőtől-péntekig 700 -1800 óra közötti időszakban a DRV Zrt. balatonszéplak-alsói telephelyének diszpécserénél.

**7. A közszolgáltatási díj felülvizsgálata**

**9. §**

(1) A közszolgáltató a költségelemzés alapján készített díjkalkulációját a megelőző év november 30-ig nyújthatja be az önkormányzat számára.

(2) A képviselő-testület a szolgáltatási díjat évente felülvizsgálhatja.

**8. Záró rendelkezések**

**10. §**

E rendelet a belső piaci szolgáltatásokról szóló, az Európai Parlament és a Tanács 2006/123/EK irányelvnek való megfelelést szolgálja.

**11. §**

(1) E rendelet 2014. január 1. napján lép hatályba.

(2) Hatályát veszti a települési folyékony hulladékkezelési helyi közszolgáltatásról szóló 12/2004. (VII. 26.) önkormányzati rendelet.

1. Módosította a 20/2013. (XII.20.) Ör. 1. §-a. Hatályos 2014. január 1. napjától. [↑](#footnote-ref-1)
2. Módosította a 17/2016. (XI.23.) önkormányzati rendelet 1. §-a. Hatályos 2017. január 1. napjától. [↑](#footnote-ref-2)
3. Módosította a 16/2017. (XI.15.) önkormányzati rendelet 1. §-a. Hatályos 2018. január 1. napjától. [↑](#footnote-ref-3)
4. Módosította a 13/2018. (X.29.) önkormányzati rendelet 1. §-a. Hatályos 2019. január 1. napjától. [↑](#footnote-ref-4)
5. Módosította a 15/2019. (XI.20.) önkormányzati rendelet 1. §-a. Hatályos 2020. január 1. napjától. A 7. § (4) bekezdése a Balatonendréd Község Önkormányzata Képviselő-testületének 11/2022. (VI. 30.) önkormányzati rendelete 1. §-ával megállapított szöveg. A 7. § (4) bekezdése a Balatonendréd Község Önkormányzata Képviselő-testületének 13/2022. (X. 20.) önkormányzati rendelete 1. §-ával megállapított szöveg. A 7. § (4) bekezdése a Balatonendréd Község Önkormányzata Képviselő-testületének 17/2023. (X. 26.) önkormányzati rendelete 1. §-ával megállapított szöveg. [↑](#footnote-ref-5)
6. Beiktatta a 15/2015. (XI.18.) Ör. 1. §-a.. Hatályos 2016. január 1. napjától. [↑](#footnote-ref-6)